
Kettős munkaerőpiac és győzelem-maximalizálás a professzionális labdarúgásban

Kulcsszavak: bérezés; labdarúgás; munkaerőpiac; sport
Napjainkban a profi labdarúgás munkaerőpiaca kettős szerkezetet mutat: úgy tűnik, hogy a legkiemelkedőbb játékosok javára érvényesül az ún. szupersztár-hatás, amely az elérhető jövedelmek aránytalanul magas hányadát hozzájuk juttatja. Ezzel szemben az átlagosnak számító játékosok a teljesítményük határtermékéhez képest aránytalanul alacsony bérezésben részesülnek.
A jelenség mögött álló folyamatokat egy mikroökonómiai modell segítségével magyaráztam. A kétféle játékos-csoport munkaerőpiacának jellegzetességeit külön-külön megvizsgáltam, majd egy közös modellbe építettem a feltárult összefüggéseket, ezzel közelítve valós játékospiacon tapasztalható körülményeket.
A felépített kettős munkaerőpiaci modellben a játékos-fizetések eloszlását elsősorban a klubok győzelem-maximalizáló viselkedése határozza meg, amely a gyakorlatban a kiemelkedő sztárjátékosok számának maximalizálását jelenti egy pénzügyi korlát mellett. Ennek eredményeként a sztárok javára tartósan torzítottá válik a bérek eloszlása.
A szupersztár-hatás létezését bizonyító empirikus elemzések áttekintését követően azt a kérdést vizsgáltam, hogy a sztárok valós, pályán mutatott teljesítménye vajon mennyiben befolyásolja alkalmazóik (klubjaik) szereplését. Mindezzel arra akartam kívántam fényt deríteni, hogy egyáltalán megéri-e a modellben szemléltetett stratégia és a sztárok számának maximalizálása?
Regressziós vizsgálatomban az angol Premier League tíz szezonjának adataira támaszkodva megállapítottam, hogy a magasabb bértömeg - amely az alkalmazott sztárok magas számára utal - jellemzően több bajnoki pontot eredményez egy klub számára, ami a sikeresség egyik fő indikátorának tekinthető. A kapott eredmények szerint, ha egy klub a teljes liga (20 csapat) átlagos bérköltségénél egy millió fonttal többet költött játékosai fizetésére, akkor várhatóan 0,2 ponttal többet szerzett. Ugyanakkor ez a hatás az átlagnál 20 millió fonttal nagyobb kiadási szint után már szignifikánsan csökkenő határterméket mutatott az elért pontszámra nézve.
Összességében elmondható, hogy a vizsgált minta alapján racionális stratégiának számít a kiemelkedő képességű játékosok "felhalmozása" a kettős munkaerőpiaci modell keretében.



